sodba I U 1701/2009
Sodna praksa Upravnega sodišča, 2010-09-22

Izvajalci so upravičeni (ob izpolnjevanju pogojev) do sofinanciranja najemnine objekta za izvedbo 80 ur programa vadbe na skupino, ki šteje 20 članov in članic. Upoštevajoč gramatikalno razlago določbe to pomeni, da je omejeno število članov, ki jih lahko šteje posamezna skupina, če pa je prijavljenih več članov od 20, pa to pomeni, da je izvajalec prijavil več skupin.

Tožbi se ugodi, sklep Mestne občine Ljubljana, Podžupana, št. 671-251/2009-3 z dne 9. 4. 2009, se odpravi ter se zadeva vrne podžupanu Mestne občine Ljubljana v ponovni postopek.

Z izpodbijanim sklepom je prvostopni organ v zadevi Javnega razpisa za sofinanciranje programov letnega programa športa v MOL s 1. točko izreka vlogi tožnika delno ugodil tako, da je predlagatelju odobril: 427,52 EUR za področje I. d Programi vadbe – športna rekreacija, Razpisani program a) Programi vadbe na področju športne rekreacije; 2500 EUR za področje I. e-2 Programi prireditev in projekti animacije – športna rekreacija, Razpisani program a) Športne igre, naziv programa izvedba tekmovanj za ekipe in posameznike; 80 ur za področje I. d Programi vadbe – športna rekreacija -, Razpisani program a) Programi vadbe na področju športne rekreacije, naziv programa Rekreacija za starostnike; 10 ur za področje I. e-2 Programi prireditev in projekti animacije – športna rekreacija, Razpisani program a) Športne igre, naziv programa izvedba tekmovanj za ekipe in posameznike; 10 ur za področje I. e-2 Programi prireditev in projekti animacije – športna rekreacija, Razpisani program a) Športne igre, naziv programa izvedba tekmovanj za ekipe in posameznike, vse skupaj 2.927,52 EUR in 100 ur uporabe športnih objektov MOL, v 2. točki izreka v preostalem delu zavrnil vlogo tožnika, v 3. točki izreka odločil, da morebitna pritožba zoper ta sklep oziroma druge pritožbe zoper odločitve v tej zadevi ne zadržijo podpisa pogodbe z izbranim predlagateljem, v 4. točki izreka pa je tožnika pozval na podpis pogodbe v tam navedenem roku, če pa se tožnik na podpis ne bo odzval, se šteje, da je vlogo za pridobitev sredstev umaknil. Drugostopni organ je s sklepom, št. 671-251/2009-7 z dne 24. 7. 2009, zavrnil pritožbo tožnika. Prvostopni organ je v zvezi z vlogo tožnika v obrazložitvi navedel, da je tožnik zaprosil za sofinanciranje programov pod točko I. d Programi vadbe, športna rekreacija, Razpisani program a) Programi vadbe na področju športne rekreacije in I. e Programi prireditev in projekti animacije – športna rekreacija, Razpisani program a) Športne igre in za dodelitev domicila v ali 11. Dvorana ... namizni tenis in TVD ... Za sofinanciranje programa Področje I. d Programi vadbe, športna rekreacija, Razpisani program a) Programi vadbe na področju športne rekreacije je tožnik zbral 65 točk, za kar se mu dodeli 427,52 EUR, za področje I. e Programi prireditev in projekti animacije – športna rekreacija, Razpisani program a) Športne igre, naziv programa izvedba tekmovanj za ekipe in posameznike pa je zbral 90 točk, za kar se  mu dodeli 2500 EUR, skupaj 2.927,52 EUR. Vloga za dodelitev pravice domicila je dosegla 25 točk, kar ne zadošča za dodelitev pravice domicila na katerem od predlaganih objektov, saj je pravico do domicila možno pridobiti skladno s Pravilnikom o pogojih, merilih in postopku za sofinanciranje izvajalcev letnega programa športa v MOL (v nadaljnjem besedilu Pravilnik) le za eno leto in le na športnih objektih v upravljanju ŠRC ... in ob hkratnem pogoju, da to skladno s Pravilnikom dopušča vrsta športnega objekta. V zvezi z dodelitvijo uporabe prostora se tožniku glede na zbranih 65 točk za področje I. d Programi vadbe – športna rekreacija, Razpisani program a) Programi vadbe na področju športne rekreacije, naziv programa Rekreacija za starostnike, športna panoga  1. namizni tenis, dodeli 80 ur uporabe športnega objekta 11. Dvorana ... namizni tenis, glede na zbranih 90 točk za področje I. e Programi prireditev in projekti animacije – športna rekreacija, Razpisani program a) Športne igre, naziv programa izvedba tekmovanj za ekipe in posameznike, športna panoga 1. namizni tenis, pa se mu dodeli 10 ur uporabe športnega objekta 11. Dvorana ... namizni tenis in glede na zbranih 90 točk za področje I. e-2 Programi prireditev in projekti animacije – športna rekreacija, Razpisani program a) Športne igre, naziv programa izvedba tekmovanj za ekipe in posameznike, športna panoga 1. namizni tenis, pa se mu dodeli 10 ur uporabe športnega objekta 57. ŠP ... namizni tenis. Za morebitne ostale programe je tožnik zbral manj točk glede na določbe Pravilnika, zato je prvostopni organ odločil, kot izhaja iz 2. točke izreka. Po določbi 231. člena Pravilnika o postopkih za izvrševanje proračuna RS vložena pritožba na zadrži podpisa pogodb, kot izhaja iz 3. točke izreka, 4. točka izreka pa je skladna z določbo 228. člena zadnje navedenega Pravilnika. Drugostopni organ je v zvezi s pritožbenimi navedbami še dodal, da lahko glede na določbo 1. odstavka 41. člena Pravilnika izvajalec dodeljena sredstva uporabi za izvedbo do 80 ur programa vadbe na skupino, ki šteje do 20 članov in članic za sofinanciranje najemnine objekta. Ker je program po trditvah izvajalca namenjen občanom, starejšim od 65 let, lahko izvajalec dodeljena sredstva uporabi tudi za sofinanciranje strokovnega kadra. Glede na zadnje navedeno določbo (posamezen program vadbe na eno skupino do 20 članov lahko obsega 80 ur, (pri)tožnik kandidira z eno skupino), določbo 70. člena in določbo 2. odstavka 71. člena Pravilnika je komisija dodelila uporabo prostora v športnih objektih in v obsegu, kot sledi iz prvostopnega sklepa. Uporaba prostora  športnih objektih se po določbi 6. odstavka 70. člena Pravilnika namenja v času po izvedbi interesnih programov športne vzgoje otrok in mladine in programov otrok in mladine, usmerjenih v kakovostni in vrhunski šport, do 23. ure. Dopoldanske ure niso predvidene v okviru tega razpisa. Če želi (pri)tožnik uporabiti dodeljene ure uporabe prostora v dopoldanskih urah, se mora obrniti na upravljavca športnega objekta.

Tožnik je v tožbi navedel, da je prvostopni organ nepravilno ovrednotil njegovo vlogo, saj je prijavil 58 članov, starejših od 65 let za vadbo in vodeno vadbo za starostnike. Niti v prvostopnem sklepu, niti v pogodbi med MOL in tožnikom ni bilo pojasnjeno, da je prvostopni organ priznal le eno vadbeno skupino (20 vadečih). Šele iz drugostopnega sklepa izhaja, da je prvostopni organ ravnal pravilno, ker je za eno vadbeno skupino do 20 vadečih upravičeno priznal 80 ur sofinanciranja programa in 427,52 EUR. Iz prijavnega obrazca je razvidno, da je prijavljenih 58 vadečih, torej 3 vadbene skupine. Tudi iz podatka o programih izhaja, da ima društvo 12 vadbenih ur, torej za 3 vadbene skupine. Iz programov vadbe – športna rekreacija izhaja isto. Iz priloge 4 – Vloga za dodelitev domicila je razvidno, da društvo deluje v dvorani ... in dvorani TVD ... in, da ima 58 članov s plačanim prispevkom, zato je treba društvu priznati 3 vadbene skupine, glede na to, da po Pravilniku ena vadbena skupina do 20 pridobi 80 ur vadbe. Tožnik je bil tako oškodovan in je od marca 2009 skrčil vadbo, odpovedal vadbo junija in septembra, ker v dobi recesije ne more zahtevati od upokojencev, da bistveno več plačujejo kot v letu 2008. Meni, da se mu mora priznati 3 vadbene skupine in ustrezno sofinanciranje ur uporabe objektov ter finančna sredstva za izvedbo programov. Predlagal je, da sodišče ugodi tožbi in naloži toženki, da pravilno ovrednoti njegov program.

Drugostopni organ je kot zastopnik toženke v odgovoru na tožbo povzel potek dosedanjega postopka in vztrajal pri svojih navedbah ter predlagal, da sodišče tožbo zavrne.

V obravnavanem primeru je sporna odločitev organa v zvezi s prijavo tožnika na javni razpis za sofinanciranje programov letnega programa športa v MOL ter dodelitev domicila športnim društvom in športnim zvezam za leto 2009 in sicer v delu, ki se nanaša na sofinanciranje področja I. d Programi vadbe – športna rekreacija, Razpisani program a) Programi vadbe na področju športne rekreacije, pri katerem so bila tožniku dodeljena sredstva v višini 427,52 EUR in uporaba 80 ur športnega objekta 11. Dvorana ... namizni tenis.

V Pravilniku o pogojih, merilih in postopku za sofinanciranje izvajalcev letnega programa športa v Mestni občini Ljubljana (v nadaljnjem besedilu Pravilnik, Uradni list RS, št. 115/08) so v poglavju 3.3. Programi športne rekreacije, podpoglavje 3.3.1. Programi vadbe določeni: predmet sofinanciranja in pogoji, merila za sofinanciranje ter opredelitev višine sofinanciranja programov. Tako je v določbi 41. člena določeno, da se izvajalcem za izvedbo do 80 ur programa vadbe na skupino, ki šteje do 20 članov in članic, v različnih športnih panogah sofinancira najemnina objekta, izvajalcem se pa za izvedbo programa, namenjenega socialno in zdravstveno ogroženim ter občanom, starejšim od 65 let, sofinancira tudi strokovni kader, ki pa mora imeti visokošolsko izobrazbo športne smeri ali ustrezno usposobljenost za opravljanje strokovno-organizacijskega dela v športu. V naslednji določbi so podrobneje navedena merila za sofinanciranje, določeno pa je še, da se izberejo vloge izvajalcev, ki zberejo od 60 do 100 točk, ostali izvajalci pa lahko pridobijo status izvajalca letnega programa športa, v določbi 43. člena pa so natančneje opredeljene višine sofinanciranja programov.

Javni razpis za sofinanciranje programov letnega programa športa v MOL ter dodelitev domicila športnim društvom in športnim zvezam za leto 2009 je bil objavljen v Uradnem listu RS, št. 119/08. V I. točki Sofinanciranje programov je v podtočki d. Programi vadbe – športna rekreacija določeno, da lahko vlagatelji v okviru vloge zaprosijo za sofinanciranje najemnine objekta za izvedbo do 80 ur programa vadbe na skupino, ki šteje do 20 članov in članic, v različnih športnih panogah. Če so udeleženci programa socialno in zdravstveno ogroženi, invalidi oziroma občani, starejši od  65 let, lahko vlagatelji v okviru vloge zaprosijo tudi za sofinanciranje strokovnega kadra. Kot posebni pogoji, ki jih morajo izpolnjevati vlagatelji za kandidiranje na javnem razpisu za Področje I. d., pa je v razpisu določeno, da se za razpis za sofinanciranje lahko prijavijo izvajalci, ki za vodenje programov vadbe v različnih športnih panogah in v skupinah, ki štejejo do 20 članov in članic, zagotovijo strokovni kader, ki mora imeti visokošolsko izobrazbo športne smeri ali ustrezno usposobljenost za opravljanje strokovno-organizacijskega dela v športu.

Iz prijavnega obrazca MOL tožnika med drugim izhaja, da gre za športno društvo, katerega število članov je 58 članic in članov nad 65 let, iz podatkov o programih oziroma natančneje programov vadbe – športne rekreacije pa, da gre za rekreacijo za starostnike nad 65 let, v športni panogi namizni tenis, v treh različnih terminih po dve uri ter na dveh različnih lokacijah. Slednje (podatki o programih vadbe na področju športne rekreacije) izhaja tudi iz obrazca I. d Programi vadbe – športna rekreacija z opisom izvedbe programa in sicer, da gre za rekreacijo za starostnike z vodeno vadbo, strokovnim kadrom: vaditelj s fakulteto za šport, vaditelj namiznega tenisa, z opredeljenim namenom programa za udeležence, starejše od 65 let, ter opisanimi stroški, vključno s stroški za strokovni kader v višini 2400 EUR. Glede na vsebino vloge tožnika oziroma podatke, ki izhajajo iz le-te, ter ob upoštevanju zgoraj citiranih določb Pravilnika, kot tudi določenih pogojev razpisa se tudi sodišče strinja s tožnikom, da njegova vloga v delu, ki se nanaša na sofinanciranje področja I. d Programi vadbe – športna rekreacija, Razpisani program a) Programi vadbe na področju športne rekreacije ni bila pravilno obravnavana ter posledično tudi ni bila pravilno ovrednotena. Kot izhaja iz zgoraj citirane določbe 41. člena Pravilnika - vsebinsko enak pogoj pa določa tudi predmetni javni razpis - so izvajalci (ob izpolnjevanju tudi nadaljnjih pogojev) upravičeni do sofinanciranja najemnine objekta za izvedbo do 80 ur programa vadbe na skupino, ki šteje do 20 članov in članic, kar upoštevaje gramatikalno razlago določbe pomeni, da je omejeno število članov, ki jih lahko šteje posamezna skupina, če pa je prijavljenih več članov od 20, pa to pomeni, da je izvajalec prijavil več skupin (ki sicer lahko štejejo največ 20 članov), ki se ukvarjajo z eno ali večimi različnimi športnimi panogami. To potrjuje tudi določba 43. člena Pravilnika, ki med drugim določa, da se sofinancirajo vadbene skupine izbranih programov - torej več skupin in ne ena sama skupina - s povprečnim številom vadečih v obsegu do 80 ur programa. Iz obrazložitve prvostopnega sklepa pa takšno vrednotenje tožnikove vloge ne izhaja, pri čemer je šele drugostopni organ v svojem sklepu pojasnil, da je prvostopni organ štel, da tožnik kandidira z eno skupino in ga tako tudi ovrednotil, kar pa je tudi po presoji sodišča napačno. Tožnik je namreč prijavil 58 članic in članov društva za športno panogo namizni tenis z zgoraj opredeljenimi termini in lokacijami, kar glede na omejitev števila članov posamezne vadbene skupine pomeni, da gre za tri skupine, ki se ukvarjajo s športno panogo namizni tenis, s tremi različnimi časovnimi termini za vadbo na dveh različnih lokacijah. Prvostopni organ je tako zmotno in nepopolno ugotovil dejansko stanje, posledično pa napačno uporabil materialno pravo, zaradi česar je sodišče tožbi ugodilo glede na 2. in 4. točko 1. odstavka 64. člena Zakona o upravnem sporu (v nadaljnjem besedilu ZUS-1, Uradni list RS, št. 105/06, 119/08 – odl. US, 107/09 – odl. US, 62/10) in vrnilo zadevo prvostopnemu organu  v nov postopek, v katerem bo moral prvostopni organ ponovno ovrednotiti tožnikovo vlogo, upoštevajoč materialnopravne določbe, ki veljajo v tem primeru, pri čemer pa sodišče še pripominja, da pa je treba pri ponovnem odločanju tudi upoštevati, da se glede na določbo 41. člena Pravilnika ter pogoj razpisa pod točko I., podtočka d., pri izvajalcih za izvedbo programa, namenjenega - med drugim - občanom, starejšim od 65 let, sofinancira tudi strokovni kader, za kar lahko vlagatelji tudi zaprosijo v okviru vloge, kar pa tudi izhaja iz podatkov v tožnikovi prijavi na razpis.

Pravilnik o pogojih, merilih in postopku za sofinanciranje

izvajalcev letnega programa športa v Mestni občini Ljubljana

Pravilnik o postopkih za izvrševanje proračuna Republike

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.